

Rīgas Riteņbraukšanas skola

Grīvas iela 28, Rīga, LV-1055, tālrunis 67181801, e‑pasts: rrsk@riga.lv

IEKŠĒJIE NOTEIKUMI

Rīgā

|  |  |  |
| --- | --- | --- |
| 10.03.2025. |  | Nr. SPSRI-25-3-nts |

**Iekšējās kārtības noteikumi**

Izdoti saskaņā ar Ministru kabineta 2023. gada 22. augusta noteikumu Nr. 474 “Kārtība, kādā nodrošināma izglītojamo profilaktiskā veselības aprūpe, pirmā palīdzība un drošība izglītības iestādēs un to organizētajos pasākumos” 15. punktu

1. **Vispārīgie jautājumi**
2. Iekšējie noteikumi (turpmāk – Noteikumi) nosaka kārtību, kādā Rīgas Riteņbraukšanas skola (turpmāk – RRS) nodrošina mācību procesa īstenošanas darba kvalitāti, uzvedības normas izpildes disciplīnu, racionālu laika izmantošanu, savstarpējo saskarsmi, izglītojamo tiesības un pienākumus un atbildību par Noteikumu neievērošanu.
3. Noteikumi nodrošina kārtību un efektivitāti darbībās, kas tiek veiktas izglītības procesa ietvaros.
4. Noteikumi ir saistoši RRS izglītojamiem, izglītojomo vecākiem vai personām, kas realizē izglītojamā aizgādību (turpmāk – Vecāki), darbiniekiem un apmeklētājiem. Noteikumi ir publiskoti RRS tīmekļvietnē [www.veloskola.lv](http://www.veloskola.lv).
5. Izglītojamos un Vecākus ar Noteikumiem iepazīstina uzņemšanas brīdī.
6. Sporta treneri kārtējā mācību gadā iepazīstina izglītojamos ar Noteikumiem un saņem apliecinājumu par iepazīšanos saskaņā ar normatīvajos aktos par izglītojamo drošību noteikto kārtību triju nedēļu laikā pēc katra mācību gada sākuma.

1. Darbinieki ar Noteikumiem tiek iepazīstināti vienlaikus ar darba tiesisko attiecību uzsākšanu RRS.
2. Izglītojamie un RRS darbinieki katru gadu septembrī iepazīstas ar RRS galvenajām prioritātēm, mērķiem un uzdevumiem, savas kompetences ietvaros atbild par to īstenošanu un RRS turpmākās attīstības veicināšanu.
3. Izglītojamo uzņemšanu, pārcelšanu un atskaitīšanu nosaka RRS iekšējie noteikumi “Kārtība, kādā uzņem, pārceļ un atskaita izglītojamos no profesionālās ievirzes sporta izglītības un interešu sporta izglītības programmas”.
4. **Izglītības procesa organizācija un saistītie noteikumi**
5. Mācību gada sākumu, semestrus, brīvlaikus un mācību gada beigas nosaka Ministru kabineta noteikumi par attiecīgā mācību gada sākuma un beigu laiku.
6. RRS izglītības formas ir grupu un individuālās mācību treniņu nodarbības (turpmāk – Nodarbības), sacensības, treniņnometnes un atjaunošanās pasākumi.
7. Mācības notiek saskaņā ar RRS direktora apstiprinātu Nodarbību sarakstu, kurā norādīts profesionālās ievirzes sporta izglītības vai interešu izglītības sporta programmas nosaukums, sporta trenera vārds un uzvārds, mācību treniņu grupas (turpmāk – Grupa) nosaukums, attiecīgās Grupas Nodarbību skaits, Nodarbību norises laiks un vieta.
8. Izglītojamais uz Nodarbību ierodas savlaicīgi, nekavējot sākumu, ģērbies laika apstākļiem un Nodarbību norises vietai atbilstošā sporta apģērbā.
9. Ja sporta treneris nav ieradies 15 minūtes pēc attiecīgās Nodarbības sākuma, tad izglītojamie dodas mājās, savukārt Vecākiem par nenotikušo Nodarbību jāpaziņo RRS administrācijai.
10. Sacensības un ārpusnodarbību pasākumi notiek atbilstoši RRS darba un sacensību kalendārajam plānam.
11. Vecāku un citu personu ierašanās un uzturēšanās RRS telpās notiek pēc vizītes mērķa saskaņošanas ar atbildīgo darbinieku.
12. Apmeklētāju pieņemšana notiek direktora apstiprinātos pieņemšanas laikos vai iepriekš piesakoties pie RRS lietvedības pārzines un saskaņojot apmeklējumu.
13. Par izmaiņām Nodarbību grafikā, Nodarbību pārcelšanu vai citām izmaiņām, sporta treneris savlaicīgi informē direktora vietnieku izglītības jomā, kā arī izglītojamos un Vecākus.
14. Pirmssvētku dienās un citos objektīvos gadījumos, saskaņojot ar direktora vietnieku izglītības jomā, var mainīt Nodarbību norises laikus.
15. ne vēlāk kā triju nedēļu laikā pēc katra mācību gada sākuma un katru reizi pirms tādu darbību uzsākšanas, kuras var apdraudēt izglītojamo drošību un veselību (sacensības, mācību treniņu nometnes utml.) sporta treneris iepazīstina izglītojamos ar drošības noteikumiem, par ko izglītojamie izdara atzīmi „iepazinos”, ieraksta instruktāžas datumu un parakstās.
16. Sporta treneris iepazīstina izglītojamos ar attiecīgās sporta bāzes evakuācijas plānu un parāda vietu, kur izvietota informācija par operatīvo dienestu izsaukšanu.
17. Nodarbību un pasākumu laikā par attiecīgās sporta bāzes iekšējās kārtības noteikumu ievērošanu atbild sporta treneris.
18. RRS noteikto līdzfinansējuma samaksas kārtību nosaka RRS iekšējie noteikumi.
19. **Izglītojamo tiesības un pienākumi**
20. RRS izglītojamo tiesības:
    1. iegūt kvalitatīvu profesionālās ievirzes sporta izglītību, piedalīties ārpusnodarbību aktivitātēs, interešu izglītības programmās un visos citos RRS organizētajos pasākumos;
    2. netraucēti piedalīties Nodarbībās;
    3. izglītības iegūšanai izmantot visus RRS resursus;
    4. apmeklēt Nodarbības saskaņā ar Nodarbību grafiku;
    5. saņemt motivētu savu zināšanu novērtējumu saskaņā ar RRS profesionālās ievirzes sporta izglītības programmām un attiecīgā līmeņa Grupas rezultativitātes kritērijiem;
    6. brīvi izteikt un aizstāvēt savas domas un uzskatus, paust attieksmi par RRS darba organizāciju, izglītības procesu un izteikt priekšlikumus RRS dzīves pilnveidošanai, apspriest radušās problēmas ar sporta treneriem un RRS administrāciju;
    7. aizstāvēt savas tiesības;
    8. piedalīties RRS sabiedriskajā dzīvē un RRS padomes darbā atbilstoši tās nolikumam;
    9. pārstāvēt RRS dažāda mēroga sacensībās un citos pasākumos;
    10. saņemt bezmaksas profilaktisko veselības aprūpi un neatliekamo medicīnisko palīdzību normatīvajos aktos noteiktajā apmērā;
    11. uz veselības un dzīvības aizsardzību RRS un tās organizētajos pasākumos;
    12. nepieciešamības gadījumā vērsties pie RRS atbalsta personāla.
21. RRS izglītojamo pienākumi:

24.1. ievērot un izpildīt RRS darbinieku likumīgās prasības;

24.2. ievērot ētikas un morāles normas;

24.3 ievērot RRS nolikumu, iekšējās kārtības noteikumus, kā arī citus iekšējos normatīvos aktus, ar kuriem izglītojamie tiek iepazīstināti;

24.4. ierasties uz nodarbībām atbilstošā apģērbā, kas nerada apstākļus traumām;

24.5. ievērojot attiecīgās sporta bāzes prasības, savlaicīgi ierasties, nekavējot Nodarbību sākumu;

24.6. apmeklēt nodarbības atbilstoši Nodarbību grafikam;

24.7. Vecākam vai izglītojamam ir pienākums informēt RRS treneri, ja ārsts izglītojamam ieteicis veikt slodzes izmaiņas fiziskajās nodarbībās;

24.8. izglītoties atbilstoši savām spējām, cenšoties uzlabot savu sniegumu;

24.9. Nodarbībā precīzi izpildīt sporta trenera prasības un norādījumus, būt pieklājīgam, netraucēt Ggrupas biedriem un sporta treneriem. Ievērot pārējo izglītojamo tiesības uz netraucētu izglītības ieguvi;

24.10. būt pieklājīgam saskarsmē ar citiem izglītojamajiem, darbiniekiem un RRS apmeklētājiem;

24.11. ievērot RRS tradīcijas;

24.12. ar cieņu izturēties pret valsti, sabiedrību, valsts un RRS simboliku un atribūtiku;

24.13. nekavējoties informēt RRS darbiniekus, ja izglītojamais kādas personas darbībā saskata draudus savai vai citu personu drošībai;

24.14. uzņemties atbildību par valdījumā nodoto RRS mantu. Ja viņa vainojamas rīcības rezultātā nodarīts kaitējums RRS mantai vai RRS (tostarp, ja tā netiek noteiktajā termiņā atdota RRS) izglītojamais atlīdzina lietas faktisko tā brīža vērtību;

24.15. rūpēties par RRS vidi, inventāra saglabāšanu, kārtību un tīrību;

24.16. ievērot tīrību iestādē un sanitāri higiēniskās prasības koplietošanas telpās (piemēram, ģērbtuvēs, tualetēs, dušās);

24.17. rūpēties par savu veselību, tai skaitā ievērot personīgo higiēnu;

24.18. ievērot ugunsdrošības, ceļu satiksmes noteikumus un drošības tehnikas noteikumus mācību treniņu norises vietās, sporta nodarbībās, sacensībās, ekskursijās un citos RRS organizētajos pasākumos;

24.19. par ugunsgrēku vai citu negadījumu nekavējoties ziņot RRS darbiniekiem un izpildīt viņu norādījumus;

24.20. precīzi izpildīt noteiktās prasības ārkārtas situācijās.

1. RRS rīcība par izglītojamo kavējumiem noteikta Ministru kabineta 2011. gada 1. februāra noteikumos Nr. 89 “Kārtība, kādā izglītības iestāde informē izglītojamo Likumisko pārstāvjus, pašvaldības vai valsts iestādes, ja izglītojamais bez attaisnojoša iemesla neapmeklē izglītības iestādi”.
2. RRS ir šāda pamudinājumi un atzinību kārtība:

26.1. uzslava;

26.2. mutiska pateicība;

26.3. pateicība Vecākiem;

26.4. atzinība vai balva par sasniegumiem mācību treniņu procesā un sacensībās;

26.5. citi pasākumi.

1. **Izglītojamo drošība un tiesību aizsardzība, evakuācijas plāns un vardarbības novēršana**
2. Izglītojamajiem aizliegts pieļaut tādu rīcību, kas varētu radīt draudus paša un citu cilvēku veselībai un drošībai. Izglītojamā pienākums ir neiesaistīties apšaubāmās nepazīstamu cilvēku kompānijās, rīcībās un sarunās.
3. Emocionālās un fiziskās vardarbības vai citu draudu savai un citu personu drošības gadījumos izglītojamo pienākums ir nepiekrist draudu izraisītāja rīcībai un nekavējoties saukt palīgā RRS darbiniekus vai blakusesošo pieaugušo.
4. Vardarbības novēršanas kārtību RRS detalizētāk nosaka RRS iekšējie noteikumi par vadītāja un pedagogu rīcību, ja tiek konstatēta fiziska vai emocionāla vardarbība pret izglītojamo (kas ir šo Noteikumu neatņemama sastāvdaļa un ar tiem iepazīstina atbilstoši šo Noteikumu 4. un 5.punktā noteiktajai kārtībai).
5. RRS telpās un tās teritorijā aizliegts:
   1. pārvietojoties pa RRS un tās teritoriju, izglītojamajiem ir aizliegts drūzmēties, skriet, grūstīties, īpaši pie logiem un kāpnēm, klaigāt un citādi radīt traucējošus trokšņus;
   2. Ienest, lietot, glabāt un realizēt alkoholiskos dzērienus, tabakas izstrādājumus, elektroniskās cigaretes, narkotiskās, psihotropās vielas; gāzes baloniņus, gāzes pistoles, šaujamieročus, aukstos ieročus, kā arī jebkurus citus priekšmetus, ar kuriem var tikt veiktas darbības sevis un citu apdraudējumam;
   3. spēlēt spēles, kas apdraud savu un citu drošību, kā arī spēlēt galda spēles vai citas spēles, lai gūtu materiālu vai cita veida labumu;
   4. ienest un ievest lietas, kas traucē mācību procesu vai apdraud citu cilvēku veselību (tostarp mājdzīvniekus u.tml.);
   5. Nodarbību laikā lietot viedtālruņus, datortehniku vai citas ierīces, ja tas nav paredzēts mācību procesa īstenošanai;
   6. filmēt nodarbības, sanāksmes un publiskus pasākumus bez direktora, direktora vietnieka vai sporta trenera saskaņojuma;
   7. aizliegts interneta vidē un publiskajā telpā izplatīt nepatiesu, aizskarošu vai draudus saturošu informāciju saistībā ar RRS, tās darbiniekiem un izglītojamajiem;
   8. patvaļīgi atstāt Nodarbību.
6. Izglītojamouzvedību RRS un citās mācību treniņu vietās nosaka RRS vai attiecīgās sporta bāzes iekšējie noteikumi.
7. Izglītojamie tiek iepazīstināti ar Nodarbību bāžu evakuācijas plānu, operatīvo dienestu izsaukšanas iespējām un rīcību ekstremālās situācijās, kā arī ar drošības instrukcijām. Izglītojamais, atbilstoši spējām un prasmēm, iepazīšanos ar šiem dokumentiem apliecina ar parakstu instruktāžas lapā, norādot iepazīšanās datumu. Evakuācijas plānu izvieto RRS telpās visiem pieejamā vietā. Atteikšanās parakstīt apliecinājumu vai jebkāda citāda apliecinājuma neveikšana neietekmē izskaidroto Noteikumu un prasību spēkā esamību un to saistošo spēku izglītojamam.
8. Ārkārtas situācijās, atskanot trauksmes signālam vai mutiskam dežurējošā halles (internāta) pārziņa paziņojumam par evakuāciju, tiek veikta izglītojamo evakuācija saskaņā ar noteikumiem par rīcību ekstremālās situācijās. Izglītojamie izpilda atbildīgā RRS darbinieka norādījumus vai rīkojas atbilstoši direktora apstiprinātiem RRS evakuācijas plānam un kārtībai.
9. Par RRS darbinieku maldināšanu par ekstremālām situācijām izglītojamais atbild normatīvajos aktos noteiktajā kārtībā.
10. Sociālās vai psiholoģiskās palīdzības nepieciešamības gadījumos izglītojamajiem nepieciešams vērsties pie sporta trenera, atbalsta personāla vai RRS vadības.
11. RRS ir tiesīga ierobežot izglītojamā tiesības uz privātīpašuma neaizskaramību gadījumos, ja tas apdraud paša izglītojamā intereses, citu izglītojamo, sporta treneru, RRS vadības un apmeklētāju tiesības, kā arī izglītības procesu un iekšējo kārtību RRS, RRS mantu vai kā citādi ir saistīts ar tiesību pārkāpumu.
12. RRS pienākums ir novērst pārkāpumu vai jebkuru tā rašanās iespējamību, izglītojamajam labprātīgi novēršot to, kā arī lemt par nepieciešamību ziņot attiecīgās pašvaldības pārstāvjiem (bāriņtiesa, policija) un izglītojamā Vecākiem situācijas noregulēšanai, ja pārkāpums (vai pamatotas aizdomas par pārkāpumu) netiek labprātīgi novērsts no izglītojamā puses.
13. Atbildība par Noteikumu pārkāpumu ir noteikta attiecīgajos Ministru kabineta noteikumos par izglītojamo atskaitīšanu no izglītības iestādes un RRS iekšējos normatīvos aktos.
14. **Vecāku iesaiste izglītojamo vardarbības (tai skaitā ņirgāšanās) prevencijas veicināšanā**
15. Lai veicinātu Vecāku iesaisti izglītojamo vardarbības (tai skaitā ņirgāšanās) prevencijā, RRS īsteno darbības, kas vērstas uz Vecāku iesaisti un atbalsta sniegšanu viņiem un izglītojamiem izglītības procesā. RRS rīkojas proaktīvi, palīdz Vecākiem atbalsta audzināšanas pienākumu veikšanā, īsteno interaktīvu divvirzienu komunikāciju ar Vecākiem par izglītojamo dzīvi RRS, veicina brīvprātīgu Vecāku iesaistīšanos RRS darbā, iesaista Vecākus izglītošanas procesā mājās, atbalstot izglītojamo, lēmumu pieņemšanā RRS darbā, veicina sadarbību ar citu izglītojamo Vecākiem un citām iestādēm ārpus RRS.
16. Sniegta palīdzība Vecākiem audzināšanā, RRS veicot šādas darbības**:**
    1. jautāt Vecākiem, cik un kādā veidā viņi būtu gatavi iesaistīties sadarbībā ar RRS (individuālas sarunas, Grupu Vecāku sapulces vai uzrunāt Vecākiem paredzētās aptaujās u.tml.);
    2. jautāt Vecākiem, kāda informācija, nodarbības un izglītojošas lekcijas būtu visvairāk noderīgas;
    3. palīdzēt izprast izglītojamā vecumposma, mūsdienu jauniešu mācīšanas un mācīšanās īpatnības un ar to saistītos izaicinājumus;
    4. pārrunāt dažādas problēmsituācijas un sniegt rekomendācijas to risināšanai.
17. Nodrošināta komunikācija ar Vecākiem, RRS veicot šādas darbības**:**
    1. regulāras tikšanās ar Vecākiem, lai pārrunātu izglītojamā mācību sasniegumus, progresu, izaicinājumus un grūtības;
    2. paralēli mutvārdu saziņai izmantota elektroniskās komunikācijas (e-klases sistēma, e-pasta vēstules), dažādas saziņas aplikācijas (piemēram, WhatsApp), īsziņas, mobilie zvani, saziņa sociālajos tīklos (piemēram, Facebook);
    3. Grupu sporta treneriem pierakstīt visu Vecāku kontaktus (mobilā tālruņa numurus, e-pastus), kā arī rūpējušies, lai visiem Vecākiem būtu pieejami sporta trenera kontakti, lai nepieciešamības gadījumā varētu sazināties;
    4. pārliecināties, ka informācija ir sasniegusi Vecākus, piemēram, lūgt Vecākus apstiprināt e-pasta vēstuļu saņemšanu. Ja ir redzams, ka Vecāki nav lasījuši informāciju (piemēram, elektroniskajā žurnālā redzama neatvērta vēstule par gaidāmo Grupas Vecāku sapulci), izvēlēties citu komunikācijas veidu – aizsūtīt informāciju īsziņā vai zvanīt.
18. Brīvprātīgi iesaistīti Vecāki RRS darbā un lēmumu pieņemšanā, RRS veicot šādas darbības:
    1. jautāt Vecākiem, kuri no viņiem vēlas un kuriem ir iespēja iesaistīties RRS aktivitātēs, kuri varētu uzņemties informācijas izplatīšanu, Vecāku domubiedru grupu organizēšanu u.c. Šādu informāciju ievākt individuālās sarunās, Grupas Vecāku sapulcēs vai arī iekļaut šādu jautājumu Vecākiem paredzētās aptaujās;
    2. iesaistīt Vecākus RRS aktivitātēs, censšoties ievērot viņu dažādo darba noslodzi;
    3. veidot komunikāciju sociālajos tīklos, elektroniskajā žurnālā, izmantojot dažādas aplikācijas, lai noskaidrotu Vecāku viedokli par dažādām RRS un mācību treniņu grupas aktivitātēm, izveidot sarunu grupu WhatsApp vidē, lai ātri varētu iegūt Vecāku atbildes uz kādiem konkrētiem jautājumiem.
19. Sadarbība ar citiem izglītojamo Vecākiem un citām iestādēm ārpus RRS, veicot šādas darbības:
    1. organizēt citu speciālistu (psihologu, sociālo darbinieku) lekcijas un seminārus par dažādām Vecākiem aktuālām tēmām;
    2. informēt Vecākus par izglītības, veselības un citiem pakalpojumiem ārpus RRS (piemēram, pašvaldību organizētām nodarbībām, darba iespējām vasarā u.c.);
    3. sniegt informāciju, kur vērsties pēc palīdzības, ja izglītojamajiem rodas audzināšanas un mācību problēmas, nepieciešamības gadījumā sadarboties ar citu jomu speciālistiem – sociālajiem darbiniekiem, psihologiem, policiju u.c.;
    4. organizēt absolventu aktivitātes.
20. **Atbildība par noteikumu pārkāpumiem**
21. Atbildība par pārkāpumiem nodrošina izglītojamo disciplinēšanu Noteikumu ievērošanai, citu pārkāpumu izdarīšanas novēršanai un izglītojamo, sporta treneru, darbinieku un citu personu likumisko tiesību un interešu ievērošanu.
22. Piemērotais sods par izglītojamā pārkāpumu ir attiecīgs ietekmēšanas līdzeklis, kura pamats ir izglītojamā likumisko pienākumu nepildīšana, kas noteikti normatīvajos aktos un konkretizēti šajos Noteikumos.
23. Ja izglītojamais pārkāpis Noteikumus, par to paziņo sporta trenerim vai citam RRS darbiniekam. Darbinieks sākotnēji izvērtē pārkāpumu, maznozīmīga pārkāpuma gadījumā kopīgi ar izglītojamo lemjot par rīcību tā novēršanai.
24. Nepieciešamības gadījumā (kad pārkāpums pēc sava rakstura ir tāds, kura mutvārdu izrunāšana un novēršana nesasniedz savu mērķi) sporta treneris fiksē pārkāpumu rakstveidā (sporta trenera iesniegums, Noteikumu pārkāpuma protokola sagatavošana, paskaidrojums, akts vai tml. dokuments par konstatēto faktu RRS vadībai) un informē RRS direktoru, lemjot par nepieciešamību informēt arī Vecākus par radušos situāciju.
25. Izvērtējot konkrēto pārkāpumu, direktors rīkojas normatīvajos aktos noteiktajā kārtībā un piemēro izglītojamajam samērīgāko un lietderīgāko ietekmēšanas līdzekli, sadarbojoties ar RRS darbiniekiem, pašvaldību, bāriņtiesu, izglītības uzraudzības iestādēm, bērnu tiesību aizsardzības institūcijām un citām tiesību aizsardzības iestādēm.
26. Atkarībā no pārkāpuma rakstura, smaguma, sistemātiskuma, bērna vecuma, izglītības pakāpes un Grupas, var tikt piemēroti šādi ietekmēšanas līdzekļi:
    1. mutisks aizrādījums izglītojamajam;
    2. rakstveida piezīme;
    3. pārkāpuma fiksēšana un pienākums izglītojamajam sniegt rakstveida paskaidrojumu;
    4. rakstveida ziņojums Vecākam;
    5. sporta trenera individuāla tikšanās un pārrunas ar Vecāku;
    6. lūgums Vecākam sniegt rakstveida paskaidrojumu;
    7. jautājuma izskatīšana pedagoģiskās padomes sēdē vai pie direktora (pēc nepieciešamības pieaicinot izglītojamo un Vecāku);
    8. atskaitīšana no RRS, ja tiek konstatēta pārkāpumu atkārtotība. RRS izdara lietderības apsvērumus, kāpēc tiek pieņemts šāds galīgais ietekmēšanas līdzeklis – atskaitīšana. Pamats atskaitīt ir gadījumā, ja ir secināms, ka konkrētajos apstākļos atskaitīšana ir piemērots un samērīgs ietekmēšanas līdzeklis.
27. Gadījumos, kad ir aizdomas par narkotisko, psihotropo, toksisko vielu un alkohola lietošanu, RRS darbinieks ziņo Vecākiem un neatliekamās medicīniskās palīdzības dienestam.
28. Gadījumos, kad ir aizdomas par pielietotu vardarbību, administratīvi vai krimināli sodāmiem pārkāpumiem, RRS vadība par pārkāpumiem ziņo Vecākiem un tiesībsargājošām iestādēm.
29. Gadījumos, kad izglītojamā darbība ir radījusi ilgstošu konfliktsituāciju Grupā un negatīvi ietekmē tās emocionāli psiholoģisko fonu, vai par īpaši rupjiem pārkāpumiem, kas aizskar citu personu pamattiesības uz dzīvību, veselību, privātuma neaizskaramību u.tml., direktors rīkojas saskaņā ar normatīvajos aktos noteikto kārtību par direktora rīcību, ja izglītojamais apdraud savu vai citu personu drošību, veselību un dzīvību.
30. Izglītojamais un viņa Vecāki atbild par kaitējumu, kas vainojamas rīcības dēļ nodarīts RRS, citiem izglītojamiem, darbiniekiem, apmeklētājiem un citām personām.
31. **Noslēguma jautājumi**
32. Atzīt par spēku zaudējušiem Rīgas Riteņbraukšanas skolas 2016. gada 7. marta iekšējos noteikumus Nr. SPSRI-16-6-nts “Rīgas Riteņbraukšanas skolas iekšējās kārtības noteikumi”.

|  |  |
| --- | --- |
| Rīgas Riteņbraukšanas skolas direktore (izglītības jomā) | I.Salmiņa |

|  |
| --- |
| Iliško 67181801 |